«Iуащхьэмахуэ» и япэ къыдэкIыгъуэр
«Iуащхьэмахуэ» журналым мы гъэм и япэ къыдэкIыгъуэр дунейм къытехьащ.
Ар къызэIуех тхакIуэ Елгъэр Кашиф ГъукIэлI Батырбэч къиIуэтэжу итха «АдыгэлIымрэ адыгэшымрэ» тхыгъэмкIэ. Ар топсэлъыхь адыгэм шыр фIыуэ илъагъуу, зыпищI щымыIэу зэрыщытам.Абы кIэлъыкIуэу фыкъеджэнщ Айтэч «А пщэдджыжь уейпсейм…» зыфIища и рассказым. Тхыгъэр зи IэдакъэщIэкIым зэрыжиIэмкIэ, мыр къэхъуа Iуэхущ: Налшык щыдэкIыжым, нэмыцэхэм пед-институтыр къагъэуэну зэрамурадар, уеблэмэ абы псори зэрыхуагъэхьэзырар еджакIуэ цIыкIуищым къызэпаудащ, институт унэм щIалъхьа лагъымым екIуалIэ кIапсэр зэпаупщIри.
«Iуащхьэмахуэ» журналым еджэхэм я тхыгъэхэр» Iыхьэм щIэту къытрадзащ Шыгъушэ Алий итха «Уи япэкIэ мывэ хъурей бгъажэмэ, ухуозэж», «Уэращ си папэр» рассказхэр.
Красноярск щыщ тхакIуэ-журналист Майстренкэ Валентинэ 2009 гъэм къыдигъэкIащ «Насып Iуащхьэ» («Гора счастья») документальнэ повестыр. Ар теухуащ Урысейм и цIыхубэ сурэтыщI, Къэбэрдей-Балъкъэрым щIыхь зиIэ и сурэтыщI, ХудожествэхэмкIэ Урысей Академиемрэ ЩIДАА-мрэ я академик, профессор Пащты Герман. Ди лъэпкъэгъур иужьрей илъэс 20-м Красноярск къалэм щопсэу. Журналым тридзащ Майстренкэ и лэжьыгъэм щыщ Iыхьэхэр.
Хьэтыхъу Владимир Урожайнэ къуажэм къыщыхъуащ. Къэбэрдей-Балъкъэр къэрал университетым физикэм щыхуеджащ. ИужькIэ аспирантурэр Москва къыщиухри, кандидат лэжьыгъэри щыпхигъэкIащ. Хьэтыхъум Налшык дэт курыт еджапIэ №4-м щригъэджащ, иужьрей илъэс 35-м ди университетым щолажэ, иджыпсту кафедрэм и унафэщIщ. Владимир зэрыстудентрэ усэ етх, ауэ иджыри къэс утыку кърихьакъым. Журналым мы къыдэкIыгъуэм тридзащ Хьэтыхъу Владимир и усэ Iэрамэ.
Адыгэ щэнхабзэм, литературэм гуащIэдэкIышхуэ хэзылъхьа КъардэнгъущI Зырамыку къызэралъхурэ илъэс 95-рэ ирикъуащ.
Абы тепсэлъыхьу журналым тридзащ Нало Заур и «КъардэнгъущIым и батырыбжьэ», IутIыж Борис и «ХэкулI» тхыгъэхэр, Гъут Iэдэм и гукъэкIыжхэм щыщхэр, Шэрджэс Алий КъардэнгъущIым фэеплъу хуищIа «Пхуэдэ щыIакъым» усэр, апхуэдэуи итщ «Хъымсад и гъыбзэ» уэрэдыр.
Балъкъэр усакIуэ Додуев Аскэр и ныбжьыр илъэс 60 ирикъуащ. Журналыр Аскэр йохъуэхъу икIи и усэ зыбжанэ Елгъэр Кашиф, Бицу Анатолэ, Уэрэзей Афлик сымэ зэрадзэкIауэ тредзэ.
Урыс-Кавказ зауэр зэриухрэ илъэси 150-рэ щрикъум ирихьэлIэу журналым тридзащ Лапинский Теофил 1863 гъэм итха «Кавказ бгырысхэмрэ абыхэм я хуитыныгъэм папщIэ урысхэм драгъэкIуэкIа бэнэныгъэмрэ» лэжьыгъэм щыщу «Пщыкъуий и яужь зекIуэ» жыхуиIэр, офицер зауэлIым и гукъэкIыж «ТIасхъэщIэх» хъыбарыр.
Хэкум и хъумакIуэхэм я махуэм ирихьэлIэу журналым тридзащ Зеикъуэ къуажэм пщIэрэ щIыхьрэ иIэу дэса ХьэфIыцIэ Хьэзиз и гъащIэ гъуэгуанэм Ует Аслъэнбий тритхыхьа «Хьэзиз» тхыгъэр.
ГубэщIыкI Владимир и IэщIагъэкIэ юристщ, республикэм и хабзэхъумэ IэнатIэхэм къалэнышхуэ зыпылъ лэжьыгъэхэр илъэс куэдкIэ щрихьэкIащ, иужьрей илъэс 20-м Урысей Сбербанкым и Къэбэрдей-Балъкъэр къудамэм и унафэщIу щытащ. Сыт хуэдэ IэнатIэ пэрытами, адыгэ хабзэм, тхыдэм теухуауэ, гъащIэм узыщрихьэлIэ мыхъумыщIагъэхэм тегузэвыхьу, абыхэм ехьэлIа гупсысэхэр итхыу къекIуэкIащ, ахэр щызэхуэхьэса тхылъи илъэсиплI и пэкIэ къыдэкIауэ щытащ, жыIэгъуэхэр зэрыт тхылъыщIэр иджыблагъэ иухащ. ГубэщIыкIым и лэжьыгъэщIэм журналым фыщегъэгъуазэ.
Ацкъан Руслан и сонетхэр щызэхуэхьэсауэ къыдэкIа тхылъыщIэр зэпкърех ШащIэ Алик и «ГупсысэщIэхэр къэзыгъэуш» тхыгъэм. «Хъуэжэ и куэбжэ» Iыхьэм фыкъыще-джэнщ КъардэнгъущI Зырамыку итхыжауэ щыта гушыIэ хъыбархэм, Апажэ Ахьмэд и «УзыщIэнакIэр къыппокIуэкIыж» пьесэ цIыкIур.
Абзуан Пщымахуэ.
